Logotip Kooperative 
**Kooperativa - Regionalna platforma za kulturu** (skraćeno: **Kooperativa**) je nevladina, nestranačka i neprofitna udruga pravnih osoba. *Kooperativa* djeluje kao regionalna mreža organizacija i nacionalnih mreža koje djeluju na području nezavisne kulture i suvremene umjetnosti u Jugoistočnoj Europi. 

*Kooperativu* je osnovala 21 organizacija s područja nezavisne kulture iz Bosne i Hercegovine, Crne Gore, Hrvatske, Kosova, Sjeverne Makedonije, Slovenije te Srbije. Sredinom lipnja 2022. godine u *Kooperativi* je bilo 38 članica koje su aktivne u svim područjima suvremenog kulturnog i umjetničkog stvaralaštva.

Povijest
--------

Krajem godine 2004. Savez udruga Klubtura / mreža Clubture započeo je okupljati organizacije koje su se bavile nezavisnom kulturom s područja bivše Jugoslavije koje su najprije zajednički pokrenule pilot-projekt, a zatim i dugogodišnji program *Regionalna inicijativa Clubturea*. Različitim skupovima, zajedničkim radom i razmjenom programa, ta je inicijativa povezala više od stotinu organizacija iz Bosne i Hercegovine, Hrvatske, Makedonije, Slovenije i Srbije.

Od 2005. do 2007. godine pripreman je i realiziran pilot-projekt programske razmjene i suradnje u regiji kroz koji je izgrađena neformalna suradnička platforma na istim načelima na kojima je zasnovana i mreža Clubture u Hrvatskoj. Kao osnovno pitanje u tom se trenutku nametnulo kako stvoriti mehanizam za održivu suradnju organizacija s područja nezavisne kulture, budući da je količina programskog sadržaja počela bujati, dok je financijska podrška institucija u potpunosti izostajala. 

Od 2009. do 2011. godine provođen je javni konzultativni proces pod nazivom *Exit Europe*. Središnje događanje u okviru procesa bila je međunarodna konferencija *Exit Europe – nove geografije kulture* koja je održana u Zagrebu u studenom 2009. godine. Toj su konferenciji prethodila dva događanja organizirana u Sarajevu i Skoplju u listopadu iste godine. Na njima se u opširnoj raspravi kritički razmatrali paralelni procesi definiranja europskih kulturnih politika i proširenja Europske Unije na prostor Jugoistočne Europe iz perspektive dionika s nezavisne kulturne scene.

U prvoj polovici 2012. godine definirana je opća struktura buduće platforme, koraci u procesu razvoja te osnovni elementi modela suradnje. 20. srpnja 2012. godine održana je osnivačka skupština *Kooperative – Regionalne platforme za kulturu* na kojoj su definirani osnovni ciljevi. Neki od ciljeva su osiguranje okvira za dugoročnu i održivu projektnu suradnju i programsku razmjenu između aktera nezavisne kulture u regiji te jačanje kapaciteta organizacija kroz transfer dobrih praksi i znanja.

Organizacije osnivači
---------------------

Organizacije osnivačice platforme su: 

* Centar za savremenu umjetnost iz Sarajeva
* Omladinski kulturni centar "Abrašević" iz Mostara
* Udruženje za kulturu i umjetnost CRVENA iz Sarajeva
* EXPEDITIO iz Kotora
* Drugo more iz Rijeke
* Multimedijalni institut iz Zagreba
* DokuFest iz Prizrena
* Qendra për Hulumtime dhe Politikë Gjinore / Centar za istraživanje i rodne politike iz Prištine
* Lokomotiva - Centar za novi inicijativi vo umetnosta i kulturata iz Skoplja
* Mladinski kulturen Centar iz Bitole
* Kontrapunkt iz Skoplja
* Kulturen centar Media artes iz Ohrida
* Ploštad Sloboda iz Skoplja
* Asociacija, društvo nevladnih organizacij in samostojnih ustvarjalcev na področju kulture in umetnosti iz Ljubljane
* Društvo za kulturno, založniško in producentsko dejavnost Pekinpah iz Ljubljane
* Zavod Exodos iz Ljubljane
* Asocijacija Nezavisna kulturna scena Srbije iz Beograda
* Fond B92 / Kulturni centar Rex iz Beograda
* Remont - nezavisna umetnička asocijacijacija iz Beograda
* Udruženje građana KIOSK iz Beograda
* Savez udruga Klubtura / mreža Clubture iz Zagreba

Ustroj
------

Predsjednik Upravnog odbora je Davor Mišković. Upravni odbor ima 5 članova/ica.

Odabrani projekti
-----------------

* *Regional Lab: New Culture Spaces and Networks as drivers of an Innovative and Sustainable Bottom-up Development of Regional Collaboration* - cilj je projekta ponuditi okvir i infrastrukturu za razmjenu, jačanje i zagovaranje novih, demokratskih i participativnih modela upravljanja, kao i za djelovanje u čitavoj regiji te za međusobnu podršku nezavisnih kulturnih aktera.
* *Twinning* – program osnaživanja kapaciteta za organizacije i kulturne centre.
* *Mentorski programi* - program osnaživanja kapaciteta za umjetnike i kulturne radnike.
* *Razmjena* – cirkulacija umjetničkih djela i produkcija unutar regije kroz programsku razmjenu između nezavisnih kulturnih centara.
* *Ljetna škola u Ohridu* – obrazovni format.
* *Source books* – publikacije utemeljene na dokazima koje prikupljaju i artikuliraju znanje o inovativnom razvoju odozdo prema gore.

Izvori
------

1. ↑  Tko smo mi?.
2. ↑  Regionalna suradnja.
3. ↑  Lujo Parežanin. 07. lipnja 2022.. *kulturpunkt.hr*. Pristupljeno 21. lipnja 2022.
4. ↑  Regionalna suradnja.
5. ↑  Regionalna suradnja.

Vanjske poveznice
-----------------

* Mrežna stranica *Kooperative - Regionalne platforme za kulturu*
* Facebook stranica *Kooperative - Regionalne platforme za kulturu*